Jucătoarele române de tenis Irina Begu şi Ana Bogdan s-au calificat, luni seara, în runda a doua a turneului de la Roland Garros, după victorii în minimum de seturi.
Irina Begu (33 ani, 127 WTA) a învins-o pe argentinianca Julia Riera (21 ani, 115 WTA), venită din calificări, cu 6-2, 6-2, în 69 de minute.
Begu nu şi-a pierdut serviciul în acest meci, în care a fost superioară la winners (18-9).
Ana Bogdan (31 ani, 64 WTA) a întrecut-o pe franţuzoaica Elsa Jacquemot (21 ani, 149 WTA), beneficiara unui wild card, cu 6-1, 6-3, după o oră şi 10 minute.
Românca a reuşit 26 de winners, faţă de 15 ai adversarei.
Begu şi Bogdan şi-au asigurat cecuri de 110.000 de euro şi 70 de puncte WTA fiecare.
În turul al doilea, Begu o va înfrunta pe cehoaica Linda Noskova (19 ani, 29 WTA), care a trecut de britanica Harriet Dart cu 7-6 (7/3), 6-4.
Noskova a învins-o pe Begu cu 7-6 (9/7), 6-1 în primul tur la Indian Wells, anul trecut.
Bogdan o va înfrunta pe rusoaica Anastasia Pavliucenkova, victorioasă în primul tur în faţa maghiarei Panna Udvardy, cu 6-3, 6-4.
Pavliucenkova (32 ani, 22 WTA), finalistă la Roland Garros în 2021, a câştigat toate cele trei confruntări cu Ana Bogdan, fără ca românca să ia mai mult de două ghemuri pe set.
AGERPRES